**Peugeot 908 HDi FAP** on Peugeot Sportin vuonna 2006 esitelty LMP1-luokan kilpa-auto. Peugeot Sport ajatti kahta autoa Le Mans Series -sarjassa kaudella 2007 pääpainopisteen ollessa kuitenkin legendaariset Le Mansin 24 tunnin ajot. Sen kehitys aloitettiin 2005 ollen toinen dieselmoottorinen urheiluauto suurelta valmistajalta kilpailijansa, Audi R10 TDin, jälkeen. Peugeot oli osallistunut Le Mansiin edellisen kerran vuonna 1993 Peugeot 905 - autollaan. Auton numero koostuu poikkeuksellista mallia merkkaavasta luvusta *90*, ja konseptiauto 907:aa seuraavasta numerosta *8*, ja se jakaa nimensä konseptiauto 908 RC:n kanssa, jossa on myös sama V12-moottori.

Vuoden 2008 Silverstonen tuhannen kilometrin ajoissa Peugeot Sport esitteli diesel-908:n hybridivariantin liike-energianpalautusjärjestelmällä, 908 HY:n. Peugeot ajoi sillä kaudella 2009 Le Mans Seriesissä, tosin auto ei saanut mestaruuspisteitä.

Tekniikka
---------

Peugeot valitsi autoonsa suljetun ohjaamon, kuten kaksinkertaisessa Le Mans -voittajassa Peugeot 905:ssä, Automobile Club de l’Ouestin uusien sääntöjen johdosta. Suljetun ohjaamon haittapuoliin kuuluvat paino ja korkea painopiste mutta se parantaa rungon jäykkyyttä ja aerodynamiikkaa. Autossa on suljettu hiilikuitumonokokki painon alentamiseksi ja jäykkyyden lisäämiseksi. Autossa on yhdistetty etu- ja takajousitus, elektroninen ohjaustehostin ja BBS:n valmistamat magnesiumpyörät. Auto on 4 640 mm pitkä, 2 000 mm leveä ja painaa 925 kg.

Varhainen malli näytteillä vuonna 2006
### Voimansiirto

Auton moottori on suurin sääntöjen sallima, 5,5-litrainen alumiininen V12. Suuri iskutilavuus on valittu käyttökelpoisen käyntinopeusalueen laajentamiseksi alaspäin, kun taas suuri sylinterimäärä on valittu sylinterin halkaisijan saamiseksi lähelle tuotantomallien halkaisijoita sekä tasapainon ja värinättömyyden takia. Moottorin V-kulma on valittu painopisteen alentamiseksi moottorin vääntöjäykkyyden kärsimättä. Moottorin teho on 520 kW (710 hv) ja vääntömomentti 1 200 Nm.

908:n V12-dieselmoottori. Toinen hiukkassuodattimista oikealla, turboahdin etualalla.
Autossa on kaksi pakoputkien loppupäässä sijaitsevaa, Garrett-turboahtimiin yhdistettyä hiukkassuodatinta, joissa on sama teknologia kuin vakioautoissa. Ruiskutusjärjestelmän ja moottorinohjauksen komponentit ovat Boschin suunnittelemia. Auton sähköpneumaattinen 6-vaihteinen vaihdelaatikko on sijoitettu pitkittäissuuntaisesti.

### Hybridiversio

Peugeot kilpailee kaudella 2009 myös 908:n hybridiversiolla, 908 HY:llä. Auton käynnistysmoottorin paikalla on sähkömoottorigeneraattori, jonka teho on 60 kW. Jarrutusenergia säilötään litiumioniakustoon, jossa on 600 kennoa koottuna kymmeneen pakettiin. Yhden Le Mansin kierroksen aikana energiaa otetaan talteen 20-30 sekunnin ajan. Säilöttyä energiaa voidaan hyödyntää 60 kW:n teholla 20 sekunnin ajan. Energia voidaan käyttää heti tai myöhemmin, ja mikäli lisätehoa ei tarvita, energia voidaan käyttää polttoaineen säästämiseen. Järjestelmällä saavutetaan 3-5 prosentin säästö kulutuksessa. Hybridiversio painaa 45 kg enemmän kuin standardimalli.

Suunnittelu
-----------

Kesäkuussa 2006 Peugeot aloitti suunnitelmansa palata Le Mansiin kaudella 2007. Maaliskuussa 2006 auton perusrakenteesta päästiin yksimielisyyteen ja päätettiin tehdä auto suljetulla ohjaamolla. Myös dieselmoottorin kehitys alkoi ja yksisylinterinen testimoottori rakennettiin. Aerodynamiikan suunnittelu alkoi huhtikuussa ja valmistui pääpiirteissään kesäkuussa.
Peugeot julkaisi suunnitelmansa kesäkuussa ja esitteli auton pienoismallin syyskuussa Pariisin autonäyttelyssä. Syyskuussa suoritettiin myös auton moottorin ensimmäiset koekierrokset penkissä. 

Joulukuussa testikuljettaja Eric Hélary ajoi auton ensimmäiset testikierrokset. Auto esiteltiin julkisesti 10. tammikuuta 2007 Mortefontainessa. Auto osallistui viiteen testiin La Castelletissa ja Valenciassa. Toinen auto saatiin valmiiksi helmikuun lopussa ja kolmas muutaman viikon myöhemmin.
Maaliskuussa 2007 Peugeot paljasti autonsa värityksen, joka oli täysin erilainen verrattuna Pariisin autonäyttelyssä olleisiin väreihin. Peugeotin pääkumppanit Le Mans Seriesissä ovat Total, Michelin, Bosch, Eurodatacar ja Xbox.

Tulokset
--------

### 2007

Peugeotin kuljettajat Le Mans Seriesissä kaudella 2007 olivat Pedro Lamy ja Stéphane Sarrazin (auto #8), sekä Marc Gene ja Nicolas Minassian (auto #7). Le Mansiin osallistuivat heidän lisäkseen Sébastien Bourdais ja Formula 1 -maailmanmestari Jacques Villeneuve. Peugeot osallistuu sarjan jokaiseen 6 kilpailuun 2 autolla. Auton ensimmäinen virallinen esiintyminen tapahtui Paul Ricardin radalla ajetuissa testeissä. Auto oli testin nopein teknisistä ongelmista huolimatta.

Le Mans Seriesin ensimmäisessä kisassa Monzassa Peugeot 908 osallistui ensimmäiseen kilpailuunsa. Genen ja Minassianin auto #7 voitti ja Lamyn ja Sarrazinin #8 kärsi vaihdelaatikko-ongelmista ja sijoittui kolmanneksi. Valencian tuhannen kilometrin ajossa Sarrazinin ja Lamyn #8 auto oli ylivoimainen ja voitti kolmen kierroksen erolla. Auto #7 sen sijaan kärsi kytkinrikon ja joutui keskeyttämään.

Jacques Villeneuve Le Mansin testipäivänä kesäkuun 2007 alussa
Le Mansin testipäivänä kesäkuun alussa Peugeot #8 löi Audi R10 TDi:t ja oli päivän nopein. Peugeot #7 oli viides. Sarrazin ajoi auton #8 Le Mansin paalupaikalle, kun taas Peugeot #7 oli kolmas. Kisassa Sarrazinin, Lamyn ja Bourdaisin auto #8 sijoittui Audin jälkeen toiseksi ja Genén, Minassianin ja Villeneuven auto #7 keskeytti moottoriongelmiin kisan loppupuoliskolla. Peugeot #8 kärsi myös moottoriongelmista, ja sen takapyöranlaakerit jouduttiin vaihtamaan mutta se selvisi maaliin asti.

Le Mansin jälkeen Peugeot palasi Le Mans Seriesiin. Lamyn ja Sarrazinin 908 #8 voitti Nürburgringin kisan ennen paalulta lähtenyttä toista Peugeotia. Lamy ja Sarrazin voittivat myös Spassa mutta toinen Peugeot joutui keskeyttämään. Gené ja Minassian voittivat Silverstonen kisan Lamyn ja Sarrazinin joutuessa keskeyttämään toiselta sijalta vain kymmenen minuuttia ennen kisan loppumista.  Sarjan kuudes ja viimeinen kilpailu, 1000 mailin pituinen Mil Milhas, ajettiin Interlagosin radalla. Gené ja Minassian voittivat ja Lamy ja Sarrazin sijoittuivat toiseksi. Lamy ja Sarrazin auto #8 voitti kauden tallimestaruuden Genén ja Minassianin auton #7 jäädessä kolmanneksi Pescarolo Sportin auton #16 taakse.

### 2008

Kaudella 2008 Peugeot jatkoi Le Mans Seriesissä samoilla kuljettajilla. Edellisestä kaudesta poiketen Peugeot osallistui myös Sebringin 12 tunnin ajoon yhdellä autolla. Kuljettajina olivat Pedro Lamy, Stéphane Sarrazin ja Nicolas Minassian. Peugeot ajoi aika-ajojen nopeimman ajan muttei lähtenyt paalupaikalta aika-ajojen tulosten hylkäämisen takia. Kisassa Peugeot johti alussa mutta jäi hydrauliikkaongelmien takia 22:ksi. Lamy onnistui kuitenkin ajamaan kilpailun nopeimman kierroksen, ja auto sijoittui lopulta 12:ksi.

Le Mans Seriesin ensimmäisessä kilpailussa Barcelonassa Peugeot numero 7 voitti ja numero 8 jäi kolarin takia 12:ksi. Monzan kilpailussa #8 Peugeot voitti, mutta paalulta lähtenyt #7 kärsi vaihteistoongelmista ja oli viides. Span kilpailussa ajoivat myös Jacques Villeneuve autossa #7 ja Alexander Wurz autossa numero 8. Kilpailun voitti Peugeot numero 7, ja toinen Peugeot keskeytti.

Peugeot osallistui vuoden 2008 Le Mansin 24 tunnin ajoon kolmella autolla. Auto numero 7 ajoivat Marc Gené, Nicolas Minassian ja Jacques Villeneuve, auto numero 8 Pedro Lamy, Stéphane Sarrazin ja Alexander Wurz ja auto numero 9 Christian Klien, Franck Montagny ja Ricardo Zonta. Le Mansin testipäivänä Peugeot #9 oli nopein, #8 toinen ja #7 neljäs. Aika-ajoissa Peugeot otti kolme ensimmäistä sijaa auton #8 ollessa ensimmäinen ennen autoja #9 ja #7. Kilpailussa Peugeotit johtivat alussa kunnes kahden tunnin ajon jälkeen johdossa olleele autolle numero 8 tuli vaihteisto-ongelmia ja se joutui varikolle kuuden kierroksen ajaksi. Johtoon siirtynyt auto numero 9 menetti aikaa käväistyään hiekalla ja Peugeot #7 siirtyi johtoon. Yöllä alkaneen sateen ansiosta Audi #2 siirtyi johtoon. Audin johto säilyi loppuun asti ja Peugeot #7 sijoittui toiseksi, #9 kolmanneksi ja #8 viidenneksi.

Le Mansin jälkeen Nürburgringilla Peugeot #8 voitti ja #7 takasi tallin kauden ensimmäisen kaksoisvoiton. Kauden viimeisessä kilpailussa Silverstonessa molemmat Peugeotit joutuivat kuitenkin keskeyttämään. Peugeot #7 oli sarjan pisteissä toinen ja #8 neljäs.
Peugeot osallistui myös American Le Mans -sarjaan kuuluvaan Petit Le Mansiin yhdellä autolla, jossa kuljettajina olivat Sarrazin, Minassian ja Klien. Peugeot oli kisan toinen.

### 2009

Vuoden 2009 Le Mansin ajoissa autolla ajettiin kaksoisvoittoon, kun autokunta #9 David Brabham/Marc Gené/Alexander Wurz voittivat kilpailun ja #8 Franck Montagny/Sébastien Bourdais/Stéphane Sarrazin sijoittuivat toiseksi.

Lähteet
-------

* PEUGEOT 908 V12 HDi FAP –autolla Le Mans Endurance -ratasarjaan (Arkistoitu – Internet Archive)
* Paris Motor Show: Peugeot 908 Le Mans

### Viitteet

1. ↑  2007 Peugeot 908 V12 HDI at Le Mans seriouswheels.com. Viitattu 29.12.2008. (englanniksi)
2. 1 2 3 4  Paris Motor Show: Peugeot 908 Le Mans autoblog.com. Viitattu 8.1.2009. (englanniksi)
3. ↑  908 RC Peugeotin huippuluomus  15.08.2006. peugeot.fi.  Arkistoitu 15.9.2007. Viitattu 29.12.2008.
4. ↑  Peugeot 908 HY, 2009 908 HY Pictures, News, Reviews, and Info conceptcarz.com. Viitattu 29.12.2008. (englanniksi)
5. ↑  Peugeot reveal hybrid racer for 2009 Racecar Engineering.  Arkistoitu 13.1.2009. Viitattu 7.1.2009. (englanniksi)
6. 1 2 3  PEUGEOT 908 V12 HDi FAP –autolla Le Mans Endurance -ratasarjaan  21.6.2006. peugeot.fi.  Arkistoitu 15.9.2007. Viitattu 29.12.2008.
7. ↑  PEUGEOT PARIISIN AUTONÄYTTELYSSÄ 2008  6.10.2008. peugeot.fi.  Arkistoitu 12.12.2008. Viitattu 9.1.2009.
8. ↑  Peugeot shows new 908 HY diesel-hybrid Le Mans racer!  13.9.2008. autobloggreen.com. Viitattu 12.1.2009. (englanniksi)
9. ↑  2007-2008 Peugeot 908 HDi FAP Mulsanne's corner. Viitattu 12.1.2009. (englanniksi)
10. 1 2  First official airing for Team Peugeot Total Planetlemans.com. Viitattu 12.1.2009. (englanniksi)
11. 1 2  Peugeot shows off the 908 colours Planetlemans.com. Viitattu 12.1.2009. (englanniksi)
12. ↑  Peugeot confirms 908 HDi FAP line-ups Planetlemans.com. Viitattu 12.1.2009. (englanniksi)
13. ↑  Peugeot looks back at Paul Ricard’s test Planetlemans.com. Viitattu 13.1.2009. (englanniksi)
14. ↑  Monza 1000 km - Peugeot deals the first blow Planetlemans.com. Viitattu 13.1.2009. (englanniksi)
15. ↑  PEUGEOT 908 HDi FAP TOISEEN OSAKILPAILUVOITTOONSA  7.5.2006. peugeot.fi.  Arkistoitu 15.9.2007. Viitattu 29.12.2008.
16. ↑  Times from Le Mans test day  3.6.2007. Planetlemans.com. Viitattu 15.1.2009. (englanniksi)
17. ↑  Peugeot HDi FAP to start its Le Mans debut on pole  15.6.2007. Planetlemans.com. Viitattu 15.1.2009. (englanniksi)
18. ↑  Positive debut for Peugeot at Le Mans  18.6.2007. Planetlemans.com. Viitattu 15.1.2009. (englanniksi)
19. ↑  Peugeot’s Nürburgring report  2.7.2007. Planetlemans.com. Viitattu 15.1.2009. (englanniksi)
20. ↑  Planetlemans analyzes the Spa 1000km  20.8.2007. Planetlemans.com. Viitattu 15.1.2009. (englanniksi)
21. ↑  Planetlemans analyzes the Silverstone 1000km  17.9.2007. Planetlemans.com. Viitattu 15.1.2009. (englanniksi)
22. ↑  Mil Milhas Interlagos - Ninth hour report  10.11.2007. Planetlemans.com. Viitattu 15.1.2009. (englanniksi)
23. ↑  Planetlemans analyzes the LMS season - LMP1  4.12.2007. Planetlemans.com. Viitattu 15.1.2009. (englanniksi)
24. ↑  Peugeot’s 2008 endurance program: LMS, Sebring and Le Mans  15.2.2008. Planetlemans.com. Viitattu 17.1.2009. (englanniksi)
25. ↑  Team Peugeot Total: Lessons learnt at Sebring  16.3.2008. Planetlemans.com. Viitattu 17.1.2009. (englanniksi)
26. ↑  Peugeot achieves significant first win of the season  6.4.2008. Planetlemans.com. Viitattu 17.1.2009. (englanniksi)
27. ↑  Victory for Peugeot’s Lamy and Sarrazin at Monza  27.4.2008. Planetlemans.com. Viitattu 18.1.2009. (englanniksi)
28. ↑  Minassian, Gené, Villeneuve give Peugeot the victory at Spa  11.5.2008. Planetlemans.com. Viitattu 18.1.2009. (englanniksi)
29. ↑  PEUGEOT SPORT’S 2008 DRIVER LINE-UP  5.4.2008. Peugeot Sport. Viitattu 18.1.2009. (englanniksi)[vanhentunut linkki]
30. ↑  Le Mans test day - Times at 18:00 (final update)  1.6.2008. Planetlemans.com. Viitattu 18.1.2009. (englanniksi)
31. ↑  Le Mans 24 Hours - Second qualifying report  12.6.2008. Planetlemans.com. Viitattu 18.1.2009. (englanniksi)
32. ↑  Two Peugeot 908 HDi FAPs on the podium at Le Mans  16.6.2008. Planetlemans.com. Viitattu 18.1.2009. (englanniksi)
33. ↑  LMS NURBURGRING RACE, August, 17  17.8.2008. Peugeot Sport.  Arkistoitu 20.11.2008. Viitattu 19.1.2009. (englanniksi)
34. ↑  Planetlemans analyzes the Silverstone 1000km  16.9.2008. Planetlemans.com. Viitattu 19.1.2009. (englanniksi)
35. ↑  Teams (PDF)  16.9.2008. Le Mans Series.  Arkistoitu 21.12.2008. Viitattu 19.1.2009. (englanniksi)
36. ↑  ROAD ATLANTA - PETIT LE MANS / October 3-4, 2008  5.10.2008. Peugeot Sport. Viitattu 19.1.2009. (englanniksi)[vanhentunut linkki]
37. ↑  Glendenning, Mark: Analysis: Why Peugeot finally triumphed at Le Mans *Autosport.com*.  19.6.2009. Motorsport Network. Viitattu 20.3.2021. (englanniksi)

Aiheesta muualla
----------------

* Kuvia tai muita tiedostoja aiheesta **Peugeot 908 HDi FAP** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Peugeot 908 HDi FAP 

Peugeot’n automallit

|  |  |
| --- | --- |
| Nykyiset henkilöautomallit | 
* 108
* 208
* 301
* 308
* 408
* 508
* 2008
* 3008
* 5008
* Rifter
* Traveller

 |
| Nykyiset hyötyajoneuvot | 
* Partner
* Expert
* Boxer
* Pick Up
* Landtrek

 |
| Entiset mallit | 
* 104
* 106
* 107
* 1007
* 201
* 202
* 203
* 204
* 205
* 206
* 207
* 301
* 302
* 304
* 305
* 306
* 307
* 309
* 401
* 402
* 403
* 404
* 405
* 406
* 407
* 504
* 505
* 601
* 604
* 605
* 607
* 806
* 807
* 4007
* 4008
* Bipper
* RCZ
* Hoggar
* iOn
* D3
* D4
* J5
* J7
* J9

 |